Madhara ya kuchafua mazingira

MADHARA YA KUCHAFUA MAZINGIRA 

Mazingira ni hali au mambo yanayomzunguka kiumbe katika sehemu anapoishi au maisha yake. Hivyo basi, hatufai kuyaharibu. Kuharibu au kuchafua kwa mazingira kunaweza kuleta madhara mengi kwetu na pia kwa viumbe ambavyo huishi karibu nasi. Kufanya kosa kidogo kunaweza kuleta madhara mengi. Madhara ya kuchafua mazingira ni kama vile kuongezeka kwa magonjwa ambayo huletwa na uchafu, kukufa kwa wanyama, kuongezeka kwa vifo vya watu kutokana na magonjwa na mengineyo.
Kwanza, kuchafua mazingira kunaweza kufanya magonjwa yaongezeke. Kuna magonjwa mengi ambayo huletwa na uchafu ambayo ni hatari kwa mno. Mtu akiyaacha maji bila kuyafunika kwa muda mrefu, mbu huanza kuongezeka. Hivyo basi, ugonjwa wa malaria huanza kusambaa. Mbu hao huzaana na baadaye huwa hatari kwa mazingira ya binadamu. Watu wengi huenda jongomeo kwa sababu ya ugonjwa huu hatari. 
Pili, vifo vya wanyama kama vile samaki ambao huishi ndani ya maji wanaweza kufa. Hii ni kwa sababu uchafu wa mji wote unapoachwa karibu na ziwa, huhatarisha mazingira ya samaki. Uchafu huo unaweza kuwa na mafuta kutokana kwa viwanda vya mjini ambavyo huelekeza uchafu wao katika mito. Mafuta haya huzuia hewa kuingia ndani ya maji. Hii ni hatari sana kwa wanyama wa majini.
Tatu, kuongezeka kwa wadudu kama vile nzi. Sote twajua kwamba nzi ni sahibu wa uchafu. Nzi anapatikana sana karibu na uchafu wa msalani au uchafu mwingine wowote. Binadamu wanapoacha uchafu ovyo ovyo, nzi hujazana na hii husababisha kuzaana kwa nzi wengi. Nzi wanapotoka kujivinjari kwenye uchafu, wanaweza kutambaa juu ya chakula cha binadamu. Hii ni hatari kubwa sana. Mtu anapokula chakula hicho, anaweza kuugua ugonjwa wa kipindupindu. Ugonjwa huu huwashika watoto sana na mili yao haina nguvu nyingi za kupigana na ugonjwa huu.
Nne, vifo huongezeka. Watu wanapopatwa na magonjwa na kushindwa kupigana na magonjwa haya wao hufa, sana sana watoto wa umri wa chini ya miaka mitano. Binadamu yeyote anaweza kukosa nguvu za kupigana na magonjwa yanayoletwa na uchafu wanapougua ugonjwa huo kwa muda mrefu. Wengi wao hufa kwa kuwa wanyonge.  
Tano, familia na nchi huanza kurudi chini kiuchumi. Watu wakiwa wagonjwa hawawezi kufanya kazi na hii huleta uongezekaji wa ufukara. Pesa zao huisha na wao hubaki bila hela za kununua dawa, chakula na matunda. Hivyo basi, mili yao hukosa nguvu. Wengine huambukizana na uchumi wa nchi yetu huanza kurudi chini. Hivyo basi, ili kuzuia ufukara katika nchi yetu, sote tunafaa kutia bidii katika kung'arisha mazingira yetu ili kuboresha nchi yetu. Ni kweli wahenga hawakukosea waliposema kwamba usafi unakaribia mungu. Tunafaa sote tujikumbuke na tuwakumbuke wanaoishi karibu nasi kwa kuzuia uchafu karibu na mazingira yetu.